के कविता ने एजेंसी से एक हफ्ते का समय मांगा, दिल्ली शराब नीति मामला
तेलंगाना के CM की बेटी को ED का समन के कविता ने एजेंसी से एक हफ्ते का समय मांगा, दिल्ली शराब नीति मामला K Kavita sought a week's time from the agency, Delhi Liquor Policy matter
प्रवर्तन निदेशालय (ED) ने दिल्ली शराब नीति मामले में तेलंगाना के CM के चंद्रशेखर राव (KCR) की बेटी के कविता को 9 मार्च को समन भेजकर पूछताछ के लिए बुलाया है। इस पर कविता ने ED से एक हफ्ते का समय मांगा है। उन्होंने कहा कि वह जांच एजेंसी के साथ पूरा सहयोग करेंगी, लेकिन महिला आरक्षण बिल के समर्थन में दिल्ली में 10 मार्च को उनके प्रस्तावित धरने के मद्देनजर बयान की तारीख पर कानूनी राय लेंगी। वो बुधवार शाम को दिल्ली पहुंच गईं।
भारत राष्ट्र समिति (BRS) नेता और तेलंगाना विधान परिषद की सदस्य के कविता से इससे पहले CBI हैदराबाद में पूछताछ कर चुकी है। 12 दिसम्बर को हुई पूछताछ में के कविता से करीब सात घंटे तक पूछताछ की गई थी।
कविता का करीबी ED हिरासत में
ED दिल्ली शराब नीति मामले में मनी लॉन्ड्रिंग की शिकायतों की जांच कर रहा है। एक दिन पहले ही दिल्ली की एक कोर्ट ने हैदराबाद के एक व्यवसायी अरुण रामचंद्रन पिल्लई को 13 मार्च तक ED की हिरासत में भेजे जाने का आदेश दिया था। अरुण को के कविता का करीबी माना जाता है। पिल्लई पर आरोप है कि उसने शराब नीति में बदलाव के लिए आम आदमी पार्टी को 100 करोड़ रुपए भेजे थे। कोर्ट ने एक और शराब कारोबारी अमनदीप ढल को 21 मार्च तक न्यायिक हिरासत में भेजा था।
साउथ कार्टेल का हिस्सा
ED का आरोप है कि के कविता "साउथ कार्टेल’ का हिस्सा हैं, जिसने रिश्वत के जरिए दिल्ली की शराब नीति से बदलाव कर पैसा बनाया। नवंबर 2021 में शुरू की गई दिल्ली शराब नीति की उपराज्यपाल वीके सक्सेना ने CBI जांच के आदेश दिए थे। इसके बाद नीति को वापस लिया गया था।
ED और CBI दोनों ने आरोप लगाया है कि "साउथ कार्टेल’ लॉबी से रिश्वत की वजह से शराब नीति में बदलाव के समय अनियमितता बरती गई। साउथ कार्टेल में कथित तौर पर के कविवात, मगनुनता श्रीनिवासलु रेड्डी, आंध्र प्रदेश के वाईएसआरसीपी के एक सांसद शामिल थे।
मनीष सिसोदिया गिरफ्तार
शराब नीति मामले में दिल्ली सरकार के आबकारी विभाग के मंत्री मनीष सिसोदिया तिहाड़ जेल में बंद हैं। सिसोदिया को CBI ने 26 फरवरी को करीब 8 घंटे की पूछताछ के बाद गिरफ्तार किया था।